FI Euroopan unionin virallinen lehti C 407/8

TIIVISTELMÄ KOMISSION PÄÄTÖKSESTÄ,

annettu 8 päivänä toukokuuta 2014,

keskittymän julistamisesta sisämarkkinoille ja ETA-sopimuksen toimintaan soveltuvaksi

(Asia M.6905 – INEOS/Solvay/JV)

(tiedoksiannettu numerolla C(2014) 2984 final)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

2014/C 407/06

Komissio antoi 8. toukokuuta 2014 päätöksen sulautuma-asiassa yrityskeskittymien valvonnasta 20. tammikuuta 2004 annetun neuvoston asetuksen (EY) N:o 139/2004 (1) ja erityisesti sen 8 artiklan 2 kohdan nojalla. Päätöksen koko teksti, josta on poistettu luottamukselliset tiedot, mahdollisesti väliaikaisena versiona, on saatavilla todistusvoimaisella kielellä kilpailun pääosaston verkkosivuilla osoitteessa: http://ec.europa.eu/comm/competition/index_en.html

I JOHDANTO

1. Euroopan komissio, jäljempänä ’komissio’, vastaanotti 16. syyskuuta 2013 neuvoston asetuksen (EY) N:o 139/2004 (2), jäljempänä ’sulautuma-asetus’, 4 artiklan mukaisen ilmoituksen ehdotetusta yrityskeskittymästä, jolla sveitsiläinen yritys INEOS AG (INEOS) ja belgialainen yritys Solvay SA (Solvay), jäljempänä yhdessä ’ilmoituksen tehneet osapuolet’, hankkivat sulautuma-asetuksen 3 artiklan 1 kohdan b alakohdassa ja 3 artiklan 4 kohdassa tarkoitetun yhteisen määräysvallan äskettäin perustetussa yhteisyrityksessä (JV) siirtämällä omaisuuseriä (3).

II OSAPUOLET JA KESKITTYMÄ

2. INEOS on petrokemikaalien, erikoiskemikaalien ja öljytuotteiden valmistuksen alalla toimivan konsernin emoyhtiö. Sen tytäryhtiö INEOS ChlorVinyls on eurooppalainen kloorialkalituotteiden tuottaja ja polyvinyylikloridin (PVC) toimittaja.

3. Solvay on kansainvälistä toimintaa kemikaalien ja muovien tutkimuksen, kehittämisen, tuotannon, markkinoinnin ja myynnin alalla harjoittavan konsernin emoyhtiö. SolVin on eurooppalainen PVC-hartsin toimittaja, joka on Solvayn määräysvallassa. Solvay omistaa sen osakkeista 75 prosenttia (vähennettynä yhdellä osakkeella), ja loput 25 prosenttia (lisättynä yhdellä osakkeella) on BASF:n omistuksessa. Jäljempänä Solvay ja SolVin tarkoittavat samaa konsernia.

4. Ilmoituksen tehneet osapuolet allekirjoittivat 6. toukokuuta 2013 aiesopimuksen, joka koskee niiden Euroopassa harjoittamien kloorivinyylitoimintojen ja niihin liittyvien liiketoimintojen yhdistämistä yhteisyritykseen, josta kumpikin omistaa 50 prosenttia (jäljempänä ’toimenpide’). Aiesopimukseen sisältyy irtautumismekanismi, jonka mukaan INEOS hankkisi Solvayn 50 prosentin omistusosuuden yhteisyrityksestä. Irtautumisjärjestelyä olisi käytettävä 3–6 vuoden kuluessa yhteisyrityksen perustamisesta, minkä jälkeen INEOS olisi yrityksen ainoa omistaja. Kun yhteisyrityksen perustamisesta on kulunut kuusi vuotta, se siirtyy joka tapauksessa INOESin yksinomaiseen omistukseen. Toimenpide julkistettiin 7. toukokuuta 2013.

5. Komissio katsoo, että aiesopimuksen ehtojen perusteella toimenpide muodostaa sulautuma-asetuksen 3 artiklan 1 kohdan b alakohdassa tarkoitetun keskittymän ja että siinä on kyse sulautuma-asetuksen 3 artiklan 4 kohdassa tarkoitetusta kaiken itsenäiselle taloudelliselle yksikölle kuuluvan toiminnan hoitavasta yhteisyrityksestä.

III EU:N LAAJUINEN ULOTTUVUUS

6. Asianomaisten yritysten yhteenlaskettu koko maailmasta kertynyt liikevaihto oli yli 5 miljardia euroa vuonna 2011. Kummankin EU:n laajuinen liikevaihto ylittää 250 miljoonaa euroa eikä niistä kumpikaan saa yli kahta kolmasosaa yhteenlasketusta EU:n alueelta kertyneestä liikevaihdostaan yhdestä ja samasta jäsenvaltiosta. Näin ollen toimenpiteellä on EU:n laajuinen ulottuvuus.

IV MENETTELY

7. Ensimmäisen vaiheen markkinatutkimuksen tulosten perusteella komissio esitti vakavia epäilyjä toimenpiteen soveltuvuudesta sisämarkkinoille, ja se päätti 5. marraskuuta 2013 aloittaa menettelyn sulautuma-asetuksen 6 artiklan 1 kohdan c alakohdan mukaisesti. Ilmoituksen tehneet osapuolet esittivät kirjalliset huomautuksensa 6 artiklan 1 kohdan c alakohdan mukaisesta päätöksestä 22. marraskuuta 2013.

8. Ilmoituksen tehneiden osapuolten pyynnöstä lopullisen päätöksen tekemiselle asetettua määräaikaa jatkettiin 18. marraskuuta 2013 kymmenellä työpäivällä.

9. Komissio antoi väitetiedoksiannon 21. tammikuuta 2014. Sen jälkeen annettiin mahdollisuus tutustua asiakirja-aineistoon. Ilmoituksen tehneet osapuolet vastasivat väitetiedoksiantoon 5. helmikuuta 2014.

10. Ilmoituksen tehneille osapuolille lähetettiin 5. helmikuuta 2014 asiaseikkoja koskeva kirje, johon ne vastasivat 12. helmikuuta 2014.

11. Ilmoituksen tehneiden osapuolten pyynnöstä 10. helmikuuta 2014 järjestettiin suullinen kuuleminen.

12. Komissio pidensi 13. helmikuuta 2014 ilmoituksen tehneiden osapuolten suostumuksella lopullisen päätöksen tekemiselle asetettua määräaikaa kymmenellä työpäivällä.

13. Ilmoituksen tehneet osapuolet toimittivat 27. helmikuuta 2014 ensimmäisen korjaustoimenpidepaketin, jäljempänä ’27. helmikuuta 2014 annetut sitoumukset’. Näistä sitoumuksista ei tehty markkinatestiä, ja ne korvattiin 7. maaliskuuta 2014 toimitetuilla tarkistetuilla sitoumuksilla. Sitoumusten korvaaminen johti lopullisen päätöksen tekemiselle asetetun määräajan automaattiseen pidentämiseen 15 työpäivällä. Näitä korjaustoimenpiteitä muutettiin sen jälkeen 10. ja 11. maaliskuuta 2014, jäljempänä ’11. maaliskuuta 2014 annetut sitoumukset’.

14. Jotta voitaisiin arvioida, pystyvätkö muutetut korjaustoimenpiteet poistamaan komission havaitsemat kilpailuongelmat, 12. maaliskuuta 2014 käynnistettiin markkinatesti.

15. Ilmoituksen tehneet osapuolet toimittivat 13. huhtikuuta 2014 lopulliset tarkistetut sitoumukset, joihin sisältyi parannuksia.

16. Neuvoa-antava komitea keskusteli päätösluonnoksesta 22. huhtikuuta 2014 ja antoi myönteisen lausunnon.

V ARVIOINTI

17. Asia koskee suurta määrää PVC:n tuotantoon (4) liittyviä markkinoita. PVC:n tuotanto on integroitu prosessi, jonka keskeisiä tuotantopanoksia ovat kloori ja eteeni, kuten alla olevasta kuviosta ilmenee.

Kuvio 1

PVC:n tuotantoon liittyvät prosessit ja välituotteet

Lähde: CO-lomake

18. Toimenpide vaikuttaa seuraavilla horisontaalisilla markkinoilla: i) suspensio-PVC (S-PVC), ii) natriumhypokloriitti, iii) butadieeni, iv) raffinate-1, v) kloori, vi) nestemäinen kaustinen sooda, vii) vinyylikloridimonomeeri (VCM), viii) suolahappo, ix) emulsio-PVC (E-PVC), x) metyleenikloridi, xi) kloroformi. Se johtaa horisontaalisiin päällekkäisyyksiin myös eteenin, pyrolyysikaasun, propeenin, butadieenin, eteenidikloridin (EDC) ja S-PVC-sekoitteiden markkinoilla.

19. Toimenpide vaikuttaa myös useilla vertikaalisilla markkinoilla: i) propeeni ja allyylikloridi, ii) kloori ja EDC, iii) kloori ja kloorintuotantoteknologiat, iv) kloori ja galvanointi, v) suola ja kaustinen sooda, vi) suola ja natriumhypokloriitti, vii) kloorintuotantoteknologiat ja kaustinen sooda, viii) kloorintuotantoteknologiat ja natriumhypokloriitti, ix) galvanointi ja kaustinen sooda, x) galvanointi ja natriumhypokloriitti, xi) EDC ja EDC-/VCM-teknologiat, xii) EDC ja VCM, xiii) VCM ja EDC-/VCM-teknologiat, xiv) EDC:n katalyytit ja EDC, xv) E-PVC ja VCM, xvi) S-PVC ja S-PVC-teknologiat, xvii) S-PVC- ja PVC-lisäaineet, xviii) E-PVC- ja PVC-lisäaineet, xix) S-PVC ja S-PVC-sekoitteet, xx) hiilitetrakloridi ja perkloorietyleeni, xxi) hiilitetrakloridi ja HFC-365mfc.

20. Komissio katsoo, että toimenpide aiheuttaa kilpailuongelmia, jotka koskevat horisontaalisia päällekkäisyyksiä S-PVC:n ja natriumhypokloriitin markkinoilla. Komissio ei ole esittänyt vastalauseita muiden vaikutusalaan kuuluvien markkinoiden osalta. Sen vuoksi näitä muita markkinoita ei käsitellä tässä tiivistelmässä (5).

1. Tuotemarkkinoiden määritelmä

21. S-PVC:tä käytetään jäykissä (pehmittämättömissä) ja taipuisissa (pehmitetyissä) lopputuotteissa. Jäykkiin sovelluksiin kuuluvat putket, muotokappaleet ja profiilit (esim. ikkunan ja oven karmit). Joustaviin sovelluksiin kuuluvat johtojen ja kaapelien eristyskalvot ja -levyt. S-PVC:tä käytetään monissa muissakin sovelluksissa, kuten pullojen valmistuksessa.

22. Komissio päättelee, että arvioitaessa toimenpiteen vaikutuksia merkitykselliset tuotemarkkinat ovat S-PVC-valtamuovin tuotanto- ja jakelumarkkinat, kaikki k-arvot mukaan lukien. Sekapolymeerit yleisesti ottaen ja iskunkestävä S-PVC eivät kuitenkaan kuulu merkityksellisille tuotemarkkinoille. Joitakin erottavia tekijöitä S-PVC-valtamuovin eri asteiden välillä on otettu tarvittaessa huomioon kilpailuvaikutusten arvioinnissa. Lisäksi komissio on ottanut tarjontapuolen näkökohtien perusteella kapasiteettiin perustuvien markkinaosuuksien laskennassa huomioon kunkin PVC:n toimittajan valmiudet ja kannustimet siirtää aikaisemmin muuntyyppisten S-PVC-muovien tuotannossa käytettyä kapasiteettia S-PVC-valtamuovin tuotantoon.

23. Natriumhypokloriittia käytetään eri vahvuuksisena eri sovelluksissa. Sitä käytetään desinfiointi- ja valkaisuaineena kotitalous- ja teollisuussovelluksissa ja vedenkäsittelyssä. Suurin osa Euroopan talousalueella tuotetusta natriumhypokloriitista syntyy kloorintuotannon väistämättömänä sivutuotteena. Kun tarve ylittää kloorintuotantoprosessin sivutuotteena syntyvän määrän, natriumhypokloriittia voidaan tuottaa myös tarkoituksellisesti.

24. Komissio katsoo aikaisemman käytäntönsä mukaisesti, että natriumhypokloriitti muodostaa yhdet tuotemarkkinat.

2. Maantieteellisten markkinoiden määritelmä

25. S-PVC-valtamuovin markkinoiden osalta komissio päättelee, että maantieteelliset markkinat ovat alueelliset ja suppeammat kuin koko Euroopan talousalue. Komission asiakirja-aineistoon sisältyvät laadulliset ja määrälliset todisteet viittaavat Luoteis-Euroopan alueeseen, joka kattaa Belgian, Luxemburgin, Alankomaat, Tanskan, Ranskan, Saksan, Irlannin, Ruotsin, Yhdistyneen kuningaskunnan ja Norjan. Tämä alue muodostaa erillisen klusterin, jolla kilpailuedellytykset ovat homogeeniset. Tässä päätöksessä ei kuitenkaan ole tarpeen määritellä lopullisesti, käsittävätkö nämä alueelliset markkinat ainoastaan Luoteis-Euroopan vai ulottuvatko ne laajemmalle maantieteelliselle alueelle (ns. laajennettu Luoteis-Eurooppa eli Luoteis-Eurooppa lisättynä Itävallalla, Suomella, Italialla ja Sveitsillä), koska toimenpide johtaa tehokkaan kilpailun olennaiseen estymiseen kummallakin markkinamääritelmällä.

26. Natriumhypokloriitin markkinoiden osalta komissio päättelee Benelux-alueen erityispiirteiden ja merkittävien kaupan esteiden puuttumisen perusteella, että natriumhypokloriitin merkityksellisten maantieteellisten markkinoiden voidaan tässä tapauksessa katsoa olevan alueelliset ja käsittävän kaikki Benelux-maat.

3. Kilpailuvaikutusten arviointi

27. INEOS on S-PVC-valtamuovin suurin ja Solvay toiseksi suurin toimittaja Luoteis-Euroopassa. Vuonna 2012 INEOSin myyntiin ja kapasiteettiin perustuva markkinaosuus oli [30–40] prosenttia, kun taas Solvayn markkinaosuus oli samana vuonna noin [20–30] prosenttia. Toimenpiteen seurauksena sekä Luoteis-Euroopan että laajennetun Luoteis-Euroopan markkinoille syntyisi selvä markkinajohtaja, jonka markkinaosuus olisi [50–60] prosenttia kaikilla tavoilla mitattuna (myynti ja kapasiteetti).

28. Komissio löysi myös laadullisia ja määrällisiä todisteita, joiden mukaan INEOSin nykyinen asema Luoteis-Euroopan ja laajennetun Luoteis-Euroopan markkinoilla voi antaa sille mahdollisuuden käyttää jonkin asteista markkinavoimaa. Tarkemmin sanottuna INEOSilla on tällä hetkellä S-PVC-valtamuovin markkinoilla vahva asema, joka on osittain seurausta kahdesta aikaisemmasta sulautumasta, jotka komissio hyväksyi kyseisenä ajankohtana käytettävissä olleiden tietojen perusteella. Komissio löysi todisteita siitä, että Tessenderlon siirtyminen INEOSin omistukseen johti [0–10 prosentin] suuruiseen hinnannousuun Luoteis-Euroopan markkinoilla.

29. Lisäksi komissio totesi, että Solvin aiheuttaa eniten kilpailupainetta INEOSille ja että muilla S-PVC-valtamuovin Luoteis-Euroopan toimittajilla ja Luoteis-Euroopan ulkopuolisilla ETA-alueen toimittajilla ei ole kannustinta edes yhdessä lisätä tuotantoaan niin paljon, että se kompensoisi yhteisyrityksen aikaansaaman hinnannousun. Tuonnilla ei ole tällä hetkellä merkittävää roolia S-PVC-valtamuovin markkinoilla eikä tuonti todennäköisesti kasva lähitulevaisuudessa siinä määrin, että se rajoittaisi INEOSin ja Solvayn muodostaman yhdistetyn yksikön toimintaa toimenpiteen jälkeen.

30. Toisen vaiheen tutkimuksen aikana suoritetun taloudellisen analyysin perusteella komissio katsoi lisäksi, että ilmoituksen tehneiden osapuolten mainitsemat muuttuviin kustannuksiin liittyvät tehokkuusedut eivät täytä niitä kolmea kumulatiivista kriteeriä, jotka vahvistetaan horisontaalisia sulautumia koskevissa suuntaviivoissa (6).

31. Sen vuoksi komissio päätteli, että toimenpide on omiaan vahvistamaan INEOSin markkinavoimaa ja johtamaan tehokkaan kilpailun olennaiseen estymiseen koordinoimattomien vaikutusten kautta. Niiden seurauksena syntyy määräävässä markkina-asemassa oleva toimija, jolla on valmiudet ja todennäköisesti kannustin nostaa hintoja ja vähentää tuotantoa S-PVC-valtamuovin markkinoilla riippumatta siitä, määritelläänkö markkinat Luoteis-Euroopan laajuisiksi vai laajennetun Luoteis-Euroopan laajuisiksi.

32. Natriumhypokloriitin osalta toimenpiteellä yhdistettäisiin Belelux-alueen suurin ja toiseksi suurin toimittaja ja luotaisiin selvä markkinajohtaja, jonka yhteenlaskettu markkinaosuus olisi [60–70] prosenttia. Toimenpiteen seurauksena näiden kahden tärkeän toimijan välinen kilpailu häviäisi markkinoilta. Markkinoille jäisi vain yksi muu merkittävä toimija, Akzo, jonka markkinaosuus on [20–30] prosenttia.

33. Tämän perusteella komissio päätteli, että toimenpide johtaa tehokkaan kilpailun olennaiseen estymiseen, sillä se luo määräävässä markkina-asemassa olevan yrityksen, jolla on valmiudet ja todennäköisesti kannustin nostaa hintoja ja vähentää tuotantoa natriumhypokloriitin Benelux-markkinoilla.

4. Päätelmät

34. Sulautuma-asetuksen 8 artiklan mukaisessa päätöksessä todetaan, että toimenpide estäisi olennaisesti tehokasta kilpailua sisämarkkinoilla seurauksena horisontaalisista koordinoimattomista vaikutuksista, joita sillä on S-PVC-valtamuovin Luoteis-Euroopan ja laajennetun Luoteis-Euroopan markkinoilla ja natriumhypokloriitin Benelux-markkinoilla.

VI SITOUMUKSET

1. Sitoumusten kuvaus

35. Komissio hyväksyi lopulta sitoumukset, jotka osapuolet toimittivat 11. maaliskuuta 2014 ja joita ne tarkistivat 13. huhtikuuta 2014.

36. Sitoumuksiin sisältyy seuraavien toimintojen myynti etukäteisostajalle: i) INEOSin vertikaalisesti integroitunut PVC-ketju, joka käsittää INEOSin Tessenderlossa Belgiassa sijaitsevan membraanieloktrolyysikennohuoneen, EDC-VCM-tuotantolaitoksen ja siihen liittyvät tuotantoresurssit (mukaan lukien natriumhypokloriitin tuotantoresurssit, mutta ilman elohopeaelektrolyysikennohuonetta ja siihen liittyviä kaustisen kalin tuotantoresursseja) ja INEOSin S-PVC:n tuotantolaitokset Mazingarbessa Ranskassa ja Beek Geleenissä Alankomaissa (”LVM-paketti”); ja ii) INEOSin vertikaalisesti integroitunut PVC-ketju, joka käsittää kloori- ja EDC-resurssit Runcornissa Yhdistyneessä kuningaskunnassa ja VCM-/S-PVC-toiminnot Wilhelmshavenissa Saksassa (”Wilhelmshaven/Runcorn -paketti”).

37. Nämä sitoumukset poistavat päällekkäisyydet lähes kokonaan S-PVC:n asennetun kapasiteetin osalta. Lisäksi kolme myytävänä olevaa S-PVC:n tuotantolaitosta sijaitsee erittäin hyvillä paikoilla Luoteis-Euroopassa. Tuotantoketjun alkupään omaisuuserien, joiden saatavilla on hyvin tärkeitä tuotantopanoksia, sisällyttäminen sitoumuksiin on linjassa markkinatutkimuksen ja markkinatestin tulosten kanssa. Kyseiset tulokset osoittavat, että vertikaalinen integroituminen ja eteenin toimitukset ovat keskeisiä edellytyksiä sille, että yritys voi kilpailla tehokkaasti S-PVC-valtamuovin markkinoilla. Sitoumukset poistavat myös kaikki päällekkäisyydet natriumhypokloriitin Benelux-markkinoilla.

38. Edellä esitetyn ja etukäteisostajaa koskevan lausekkeen perusteella komissio päätteli, että 11. maaliskuuta 2014 toimitetut ja 13. huhtikuuta 2014 tarkistetut sitoumukset riittävät poistamaan toimenpiteen aiheuttamat kilpailuongelmat.

VII PÄÄTELMÄT JA EHDOTUS

39. Sulautuma-asetuksen 8 artiklan 2 kohdan mukaisessa päätöksessä tullaan siihen tulokseen, että toimenpide ei olennaisesti estä tehokasta kilpailua sisämarkkinoilla tai niiden merkittävällä osalla, jos 11. maaliskuuta 2014 annettuja sitoumuksia noudatetaan kaikilta osin. Tämän vuoksi komissio julistaa toimenpiteen sisämarkkinoille ja ETA-sopimuksen toimintaan soveltuvaksi sulautuma-asetuksen 2 artiklan 2 kohdan ja 8 artiklan 2 kohdan sekä ETA-sopimuksen 57 artiklan mukaisesti.

(1) EUVL L 24, 29.1.2004, s. 1.

(2) Sopimus Euroopan unionin toiminnasta, jäljempänä ’perussopimus’, on 1. joulukuuta 2009 alkaen tuonut eräitä muutoksia, esimerkiksi ”yhteisö” on korvattu ”unionilla” ja ”yhteismarkkinat” on korvattu ”sisämarkkinoilla”. Tässä päätösluonnoksen tiivistelmässä käytetään perussopimuksen terminologiaa.

(3) EUVL C 273, 21.9.2013, s. 18.

(4) PVC:n valmistus tapahtuu useissa vaiheissa, joihin liittyy lukuisia välituotteita. Lisäksi PVC:n tuotanto on läheisesti sidoksissa kaustisen soodan tuotantoon.

(5) Ks. päätöksen 7 ja 9 jakso.

(6) Ilmoituksen tehneet osapuolet esittivät toimenpiteen vaikutusten arviointia varten taloudellisen mallin, johon sisältyvät väitetyt tehokkuusedut. Komissio toteaa, että vaikka mallintamistuloksissa otettaisiin huomioon ilmoituksen tehneiden osapuolten väittämät tehokkuusedut, toimenpide johtaisi silti merkittäviin hintavaikutuksiin.